[{"text_idx": "#000000", "text": "Okaze de la jubileo \u201e100 jaroj virina balotrajto\u201c en Germanio nia Jartemo 2019 estas:"}, {"text_idx": "#000002", "text": "En niaj vesperaj arang\u0302oj speciale virinoj kun sia publika agado estu elstarigitaj, spertu aprezon kaj havu s\u0302ancon elpas\u0302i. Virinoj, kiuj pasinte grave agadis en nia Esperantlingva komunumo estu prezentataj, priskriboj de iliaj vivo kaj verko estu esplorataj kaj kompletigataj."}, {"text_idx": "#000003", "text": "Prelegantaj kaj prezentitaj virinoj en marto"}, {"text_idx": "#000005", "text": "Ina Tautorat profesie laboris de 1970 g\u0302is 2008 kiel muzea pedagogo en Juniormuseum (Muzea parto por infanoj) de Etnologia Muzeo en Berlin-Dahlem, ekde 1996 s\u0302i estris la Juniormuseum. De 1977 g\u0302is 1991 s\u0302i estis prezidantino de Esperanto-Ligo Berlino. En 1990/1991 s\u0302i gvidis la unuig\u0302on de okcident- kaj orient-berlinaj Esperanto-amikoj en la Esperanto-Ligo Berlino kontakte kun la estraro de la orientberlina distrikta organizaj\u0302o de GDREA. Per sia laboro kiel sekretariino de la Loka Kongresa Komitato s\u0302i grave kontribuis al la sukceso de la Universala Kongreso de Esperanto en 1999 en Berlino, la g\u0302is nun plej granda Esperanto-arang\u0302o en Berlino. Komune kun sia edzo Hermann Tautorat s\u0302i fondis la J\u0302au\u0306dan Rondon kaj prizorgis en ilia log\u0302ejo Falkstra\u00dfe 25 la Esperanto-centron Berlino kun espoteko (biblioteko kaj arkivo de la Ligo) de 1978 g\u0302is 2005. En 1993 la Ligo honorigis s\u0302in per nomumo kiel Honora Membro."}, {"text_idx": "#000008", "text": "\u201cOkcidentberlina virin-forto en la Esperanto-Ligo Berlino\u201d. Kun Ina Tautorat kaj la gevizitantoj ni rigardas al tio, kion virinoj ekmovis ekde la 70-aj jaroj en la berlina Esperanto-komunumo. En 1971 Emmi Stox estis la unua virino pinte de berlina Esperanto-organizaj\u0302o. S\u0302ia posteulo, la muzea pedagogo Ina Tautorat de 1977 g\u0302is 1991 estis prezidantino de Esperanto-Ligo Berlino."}, {"text_idx": "#000009", "text": "En unu el la sekvaj vesperoj estos prezentita la orientberlina-brandenburgia virin-forto."}, {"text_idx": "#000010", "text": "Prepare al la ironie-amuza spektaklo \u201cVerda Sango 2\u201d diskutos kaj provludos la interesuloj."}, {"text_idx": "#000011", "text": "La 12-an de aprilo je 19-a h estos prezentita la ironie-amuza spektaklo \u201cVerda Sango 2\u201d en la salonego (1-a etag\u0302o) de la Kulturcentro \u201cdanziger50\u201d."}]